במח"ש פנו היום לפרקליט המדינה וביקשו ממנו אישור להפוך את הבדיקה שנערכה לחקירה של שלושת הבכירים כחשודים באזהרה. במקביל, נגד העובדת שהתלוננה נערך הליך בדיקה בחשד לעבירות טוהר המידות יחד עם עובד שב"כ נוסף. בתחילת החודש היא הגישה תלונה למחלקה לחקירות שוטרים נגד הבכירים בשירות בגין הטרדות מיניות ומעשים מגונים – במקביל להליך משפטי המתנהל בימים אלה תחת צו איסור פרסום גורף.
העובדת הגישה לחוקרים את הטלפון הסלולרי שלה, שבו נמצא תיעוד של מסרונים בעלי אופי מיני בוטה שנשלחו אליה מאותם בכירים. החוקרים לקחו את המכשיר, והחלו בבדיקת הטענות. "אין כל קשר בין הגשת כתב האישום לתלונה של מרשתי", הבהיר אז עורך הדין משה יוחאי. "התלונה כנה ואמיתית, מגובה בראיות חזקות – קרי מסרונים שנשלחו למרשתי על ידי האנשים שאת שמותיהם מסרה למח"ש, כמו גם אנשים שהיו עדים לסיטואציות מסוימות בהם חוותה את האירועים המיניים".